《巨浸诗》
元代·吕诚

庚午七月之初吉，断虹挟雨蔽西日。
石尤声撼天为昏，飓母驱车走沙石。
鲸跳鲲掷地轴翻，阳烁阴凝鬼神泣。
银涛驾空山岳摧，转眼奔流浸扉壁。
三江弥漫灭无口，孤城漭漭天一碧。
衰年疲薾动兢畏，变貌斋心戒夕惕。
忆昔前年大鱼入，三洲漂荡海水立。
近者侧闻复罹此，海湾流尸头濈々。
岸塌沙沉绝往来，塍断瀼深苗不实。
呜呼！上天震怒岂无由，谁其尸之复谁诘？

作者简介：昆山人，字敬夫，后更名肃。工诗词。名士咸与之交。家有园林，尝蓄一鹤，复有鹤自来为伍，因筑来鹤亭。邑令聘为训导，不起。有《来鹤亭诗》。